
ΔΗΜΟΣ ΛΕΥΚΑΔΑΣ

ΝΟΜΟΣ ΛΕΥΚΑΔΑΣ
	Λευκάδα, 24/07/2026


Μήνυμα Δημάρχου Λευκάδας, Δρ. Ξενοφώντα Βεργίνη προς τους επιτυχόντες των Πανελλαδικών Εξετάσεων

Αγαπητά μου παιδιά, 
Η ανακοίνωση των βάσεων σηματοδοτεί για εσάς την αρχή μιας νέας διαδρομής, γεμάτης γνώσεις εμπειρίες, προκλήσεις και ευκαιρίες.

Εκφράζω τα θερμά μου συγχαρητήρια σε όλες και όλους εσάς, που πετύχατε την εισαγωγή σας στην Τριτοβάθμια Εκπαίδευση. Η σημερινή επιτυχία αποτελεί την ανταμοιβή μιας απαιτητικής προσπάθειας, με αμέτρητες ώρες μελέτης, επιμονή, υπομονή και προσωπικές θυσίες.

Θερμά συγχαρητήρια αξίζουν επίσης, στους γονείς και τους εκπαιδευτικούς του Δήμου μας, αφού με την αμέριστη αγάπη, υπομονή και αφοσίωση, στήριξαν και στάθηκαν πολύτιμοι συμπαραστάτες σε όλες και όλους εσάς, σε κάθε βήμα της διαδρομής σας.
Στους νέους και τις νέες που δεν είδαν το αποτέλεσμα που προσδοκούσαν, θέλω να τονίσω ότι οι Πανελλαδικές αποτελούν έναν σημαντικό σταθμό, αλλά σε καμία περίπτωση δεν είναι ο μοναδικός δρόμος για την επιτυχία και την καταξίωση στη ζωή. Η εισαγωγή σας δεν καθορίζει ούτε την αξία, αλλά ούτε και το μέλλον σας. Η ζωή προσφέρει συνεχώς νέες ευκαιρίες, εναλλακτικές διαδρομές και προοπτικές. Με επιμονή, καθαρό μυαλό, αισιοδοξία και πίστη στις δυνατότητές σας, συνεχίστε να διεκδικείτε τα όνειρά σας.

Ως Δήμαρχος Λευκάδας και ως Πανεπιστημιακός, αισθάνομαι βαθιά υπερηφάνεια για τη νέα γενιά του τόπου μας. Είστε το πιο ζωντανό και ελπιδοφόρο κομμάτι της κοινωνίας μας. Συνεχίστε να στοχεύετε ψηλά, να εξελίσσεστε και να προχωράτε μπροστά, γνωρίζοντας ότι η προσπάθεια και η επιμονή είναι τα πιο ισχυρά εφόδια για το μέλλον σας.
Καλή σταδιοδρομία και κάθε επιτυχία στη ζωή σας!
                                                        Ο Δήμαρχος Λευκάδας

Δρ. Ξενοφών Ν. Βεργίνης

